So  auso, e chli naervoes u ziemli gspannt, wie das ech i daem Surfcamp de soeu waerde, bini am naechschte Morge mau zum Flughafe usegfahre, wo dr Augemein Meeting Point isch gsi. I ha no probiert, diraekt irgendwo in Port Blair mit ihm ab z mache, das het aber irgendwie nid klappet...    Am Flughafe bi ig de dr erscht "Customer" gsi, wo isch acho. Dr Govardhan u sini Frou, d  Krishna Pria hei scho uf ues gwartet. Naehr si d'Sophie u dr Manu (Emanuel), zwoei vo Biaritz, vo Chennai acho. E drue viertu Stund speter isch de dr Matze, vo Stuttgart, drzue gstosse. Es si aui zwuesche fuefe u achtezwaenzgi. Dr Matze isch im Style e ziemli kooli Erschienig u me daenkt de er sig e chli Oberflaechlech. Aber we me mit ihm redet, isch er ziemli ueberleit u nid e so Iou-maessig. Dr Govardhan u d Krishna Pria si eher so chli religioes umeschwaebend unterwaegs.    Duere Tag hei mir de no  letschti vorbereitige fuers Camp troffe u hei ds Aesse ikouft u id Rucksaeck verteilt. So das es de am naechschtae Tag in Richtig Little Andaman het choenne los ga. Fuer das hei mir ziemli frueh uf muesse, woeu ds Schiff scho am Morge am saechsi isch abgfahre. Nach ere 6h Schifffahrt si mir de ir Hut Bay acho. Dert hei mir ues no churz verpflegt, e letschte Mango-Milkshake gnosse u no chli Gmuess ikouft, bevor ues de dr Jeep id Carpenter Bay in Richtig Suede het gfahre. Wenigschtens es paar Kilometer, wo mir  nid hei muesse loufe...      Vo dert ischs de mit em ne jewile 20 kg Rucksack oeppe 6km duere Dschungu u oeppe 4-6 km uebere weich Sandstrand gange. Das natuerlech waehrend dr beschte Tageszyt (zwuesch zwoei u haubi fuefi zum Teil ar pralle Sunne). Surfe am ne secret Spot muess verdient si. Wo mir de aendlech im Camp si acho  het ues dr Govardhan dr Juan vorgsteut. E Peruaner mit aenglischem Pass wo fuers Laebe gaern surft.    Nach ere churze Pouse im Camp ischs de scho gli mau (e bitz erschoepft zwar) ds erschte mau zum Surfe gange. E Lefthander grad vorem Light House wo sie Sharks Point benennt hei. D'Waeuae bricht ueber em ne Koraue-Riff, isch aber meh wie e Beach Break. Es het mi chli a Cangoo uf Bali erinneret, wo ig ou nid grad viu uf d Reihe ha brunge. Nachem Surf hets vor Camp-Chuchi znacht gae u mir hei ues  gli mau groggi vom Tag ids Bett gleit.      Am naechschte Morge si mir frueeh uf fuer e Morgesurf. Aber aui hei irgendwie no so lang umetroedlet, dass es fuer nuet isch gsi u dr Wind scho ir Waeuae het gwuetet. Ou da hani nid viu rides verwuetscht, woeus scho wieder ir gliche Waeuae isch gsi. Ig u dr Matze waechsle chli zwuesche em ne 6'7" Fish u  em ne 6'8' Funboard (Minimalibu-Shape) ab. Beidi Braetter si chli Gurkene (schwaer u traeg), laenge aber fuer wieder chli dri z'cho. Dr Matze het auerdings ou mueh d Waeuae z verwuetsche. Dr Manu surft raecht guet u dr Juan wie es Herrgoetli. Dr Govardhan surft oeppe wie dr Manu.      Nach dr Morge-Session si mir mau  zruegg ids Camp ga zmoergele u chli usruihe. Es isch nid lang gange u e Gruppe Iheimischi si im Camp uftoucht. Zersch hei mir ues nuet Boeses drbi daenkt. Es het si aber immer meh worde u eine het bhouptet, er sig e Polizischt. Vo da eweg isch dr Stress losgange. Er het woeuae, das mir ds Camp sofort verloeh u no am gliche Tag zruegg nach Hut Bay choeme. Mir hei ihm de versuecht klar zmache, dass das mit auem Gepaeck nid e so eifach isch u so no e Nacht usegschlage. Supper, de bisch vor em ne Super  Surfgebiet, wo suesch kei Sou isch u wirsch nach eire Nacht scho wieder vertriebe. Am Nami si mir de no uf ds Light House ufe, d'Poschtcharteussicht ga ine zieh. 50 m Staege ufe u wieder abe isch e klacks...    Am Abe si mir de am Karma-Point ga surfe.. E schoeni Right-Hander, oeppe 30 Minute z Fuess richtig Oschte vom Light House us. D'Waeuae isch raechts vom ne Channel u bricht zimli steil. I ha dert ou es paar verwuetscht, ha aber nach em Surf immer chli mueh wieder use z cho. Am Naechschtae Morge  frueh hei mir de no mau die Waeae gsurft.      Nachem Surf hei mir ues de es z'morge goennt u hei agfange, aues Material ines anders Camp (mit Uebername Germans Camp) z verfrachte. So  si aui voubelade e knappi Stund duere Sand gstampft. D'Braetter hei mir nachem Morgesurf im ne Busch versteckt, woeu dr Spot am Waeg ids andere Camp isch gsi. So hei mir de nomau es extraruendeli muesse mache, um ou die no derthaere z bringe.      Da's sowieso nid moeglech isch gsi, aues Material z transportiere,  hei mir beschlosse, das mir ues nachdaem mir in Hut Bay si gsi, wieder zruegg ids Germans Camp goe, um dert e abe u e Morgesurf choenne z gniesse. So hei mir viu vo si mir mit ere ertraegleche Ladig ir Mittagshitz zruegg id Hut Bay gstresst u unterwaegs no vo lokale Kokosnussbure mit Young Coconut Milk versorgt worde. Wo de aui ihri 25kg zruegg id Carpenter Bay gschleppt hei gha hei mir dert bir Strass ufe es Transportmittu zruegg nach Hut Bay gwartet. Mir hei de e Jeep verwuetscht, aber nid aui drinne  Platzt gha. So si es paar de ou no mit em Boess zruegg gfahre, wo grad glichzytig isch cho.      Zruegg ir Hut Bay hei mir im ne Hotel es Zimmer fuer ds Gepaeck gno u si ga Aesse, waehrenddaem dr Govardhan das uf dr Polizei het woeue richte. Augemein isch dr Govardhan nid es Ass, we's  um z organisiere geit. Meischtens drueckt er sich oder laht de aui uf ihn la warte. Hoeflech gmeinti Agebot nimmt er immer sofort ah, bietet aber saeuber nie sini Unterstuetzig. So chunnts, das er mit zwoei chlinne Ruckseckli louft, waehrend daem sech sini Chunde abrackere. So ischs de ou cho, das es scho nach de Fuefi isch gsi u definitiv z spaet zum zrueg loufe. (nid mau iheimischi loufe der ir Nacht duere Waud). Da hei mir haut die Nacht ir Hut Bay im Hotel uebernachtet um de am naechschte Tag zruegg z  gah.      Am naechschte Morge ischs aber de zersch mau id Buttlers Bay gange (mit em gsamte Materiau). Ufem Waeg hani no d'Ela, dr Marco u dr Phillip ahtroffe. Dr Theo u d Laura si ou ir Hut Bay gsi (ihne si d Mugge u Sandfloeh z'viu worde). Wo mir e Platz fuer ds noeie Camp hei gha, het de dr Meischter wieder umekommandiert u saeuber e chli  zu sire Frou u sire Woesch gluegt, oder nume umegschnurret. Irgendeinisch hani de gnueg gha, u d Luet fuere Rueckwaeg mobilisiert. Schliesslech bini zum Surfe da u nid zum Robinsoenle. So si mir nach em ne Imbiss ir Hut Bay de wieder abe gstresst. Dr Imbiss het wieder so lang duret, dass es scho wieder knapp isch gsi fuer d Abe-Session. Die hets de aber doch no gaeh, ou wenn ig se nach em Trekking-Training nid so raecht ha choenne gniesse.      Nach dr Nacht im Germans Camp hei mir am Morge no mau dr Karma Point gsurft (e raecht schoeni Waeu!) bevor mir wieder Schwaer belade zruegg zur Hut Bay si Mir hei no Schwein gha, u hinde uf em ne Laschtwage e Teil vor Strecki  choenne mache. Ir Hut Bay het de dr Govardhan scho wieder e Ewigkeit umetroedlet, so das i dr Jeep am Schluss grad saeuber organisiert ha. Wo mir de aendlech ir Buttlers Bay im noeie Camp si gsi, het dr Govardhan grad wieder woeue afa d Luet umeschicke um irgend oeppis im Camp z verbessere, waehrend daem er sich grad het afa parat mache um ga z surfe. Dr Matze i u dr Juan si aber schneuer gsi, so das er de saeuber im Camp no het muesse zueg irichte. Dr Manu het das nid betroffe, da er nid zruegg isch cho u da eh  scho im Wasser am Surfe isch gsi.    Die naechschtae Tage si de aui chli glich gsi. Vo Secret Spot kei Spur me. Es si bis zu 15 Luet im Wasser gsi u hei uf di glichi Waeuae gwartet. Die isch de ab und zue zimli gross worde (so 2,5 Meter, u waer sech d Opptik vom ne Surfer wetti vorsteue, cha eifach flach vo e Wand ir Wonig haere lige u daenke die Wand isch Wasser wo uf ne zue chunnt) Ig ha zwuesche duere scho chli Schiss becho, vorauem woeus drunter ja es Riff het u nid weiche Sand. Es isch aber  aues guet gange u i ha es paar schoeni Rides gha. Es het no e chlineri Waeuae gha, wo ig zimli regumaessig schoeni Links Surfs ha gha. Dert hets ou nid so viu Luet drinne gha wie ir andere. I ha ir Buttlers Bay de ds liechtere u chuerzere Braettli brucht. Mit daem bini zimli guet z schlag cho u ha de schluessaendlech ou no dr Duck-Dive (mit em Braett unter dr Waeae duere touche)glernt.      Dr Nuggi hets ues de denn usegjagt, wo dr Govardhan ues (em Matze u mir, dr Manu isch scho abgreist gsi) het offebahrt, das mir doch nid ir groessere Waeae soeue ga surfe, wes so viu luet het. Das isch genau denn, wenn d Waeae schoen u lang bricht u mir soeue de denn ga, wenn si uf dr ganze Linie uf einisch bricht. Dadrufabe hei dr Matze u ig gnueg gha u ds einzige wo ues no dert bhautet het, isch dr Juan gsi. Dr Matze het de  ds Camp am ne Abe verlah u em Govardhan nid ganz d Heufti vom Pris zaut.    Wo ig de mis Porte-Monnai ha gsuecht, hani das nuemme gfunde. Schoene scheiss, die ganzi Kohle fuer ds Camp u no chli Resaervae u aui Chaertli zum Gaeud use lah si Waeg. So hani de am Morge druf ds Camp ou quittiert. Dr Govardhan het mir no 600 Rupies pumpet, so das i wenigschtens wieder uf d Houpt Insle zruegg chume. So bini diraeckt zum Ticket Counter gange u ha de dert dr Matze wieder troffe. I ha es Ticket choenne  ergattere u bi am gliche Tag wieder zruegg nach Port Blair um dert a mini Traveller Cheques und Dollars z cho.      Dert hani de ou di andere (Laura, Theo, Ela, Marco und Philip) wieder  troffe. Theo und Laura hei grad versuecht gha, es Faehri-Ticket ds uebercho, was aber nid gange isch u so hei si sech fuere uebernaechscht Tag es Flug Ticket buecht gha. Wo ig de nach langem Umerenne doch es Reisebuere gfunde ha, wo mir mini Traveller Cheques umtuscht, hei die aber nid soviu choenne tusche, das i gnueg gaeud haetti gha, um d'Insle z'verlah. Da hani churzum es Flugticket fuere glich Tag zruegg nach Kalkutta gno u das mit de Traveller Cheques zaut. Die raeschtlechi Zyt hani no mit de Andere  verbrunge, wo ig scho uf Havelock e gueti Zyt ha gha.